## L’Hospital Universitari Francesc de Borja ret homenatge als seus treballadors en el 50é aniversari

*** L’acte ha comptat amb la participació del secretari autonòmic de Sanitat, Francisco Ponce, que ha qualificat els professionals de “tremendament implicats, un equip cohesionat i molt compacte”
* El nou accelerador lineal permetrà que pacients oncològics siguen tractats en este hospital**

L’Hospital Universitari Francesc de Borja de Gandia ha celebrat hui el 50é aniversari com a institució sanitària, en un acte que ha reunit treballadors i extreballadors amb el principal objectiu de retre homenatge a la seua labor durant estes cinc dècades.

Este acte ha comptat amb la participació del secretari autonòmic de Sanitat, Francisco Ponce; el gerent del Departament de Salut de Gandia, Pedro Rollán, i l’alcalde de Gandia, José Manuel Prieto, entre altres personalitats.

Per al secretari autonòmic de Sanitat, Francisco Ponce, el fet que “un hospital complisca 50 anys és una efemèride realment molt important i no podia deixar d’estar ací amb els seus treballadors, que són els protagonistes reals que han viscut este procés des que es va crear fins ara”. Uns professionals que Francisco Ponce ha qualificat de “tremendament implicats, un equip cohesionat i molt compacte”.

Per la seua banda, el gerent del Departament de Salut de Gandia, Pedro Rollán, s’ha centrat en les perspectives de futur del centre sanitari i ha recalcat que “estem ací per a treballar per i per al pacient des de tots els àmbits, tant des d’Atenció Primària com des d’Atenció Hospitalària i Salut Pública, conformant tot el Departament de Salut”. Rollán també ha agraït la trajectòria que han tingut tots els professionals durant estos 50 anys, i a la societat.

Per al nou gerent del Departament de Salut de Gandia, “es tracta d’un hospital de construcció recent, gran, de quasi 50.000 metres quadrats, que compta amb noves instal·lacions i equipament, com ara un accelerador lineal que permetrà que pacients oncològics siguen tractats en este hospital”.

“Posarem molt d’interés en l’accessibilitat tant de Primària com de proves diagnòstiques, en el tracte i en la seguretat del pacient”, ha recalcat Pedro Rollán.

Durant l’acte s’ha projectat un vídeo que resumix els 50 anys de l’Hospital de Gandia amb imatges dels moments més significatius i del personal de la institució, així com testimonis d’alguns dels seus protagonistes.

A continuació, s’ha entregat un diploma acreditatiu i un obsequi als treballadors que es van incorporar en 1973, en representació de tot el personal.

**Història de l’hospital**

Va ser l’1 de setembre de 1973 quan la que aleshores s’anomenava Residència Sanitària Mixta de la Seguretat Social va obrir les portes al final del passeig Germanies.

Des de 1973 fins ara l’hospital ha anat ampliant la cartera de serveis, multiplicant el nombre de treballadors, adaptant les infraestructures i incorporant novetats tècniques, clíniques i de gestió.

En paral·lel, es van viure episodis remarcables com ara la inundació provocada per la riuada de 1987, que va paralitzar l’activitat sanitària (excepte la urgent) durant quatre mesos, i fins i tot tres amenaces de bomba a finals dels huitanta i principis dels noranta, una de les quals amb evacuació de pacients.

L’activitat al passeig Germanies es va mantindre fins a abril de 2015, quan es va traslladar a les actuals instal·lacions al polígon Sanxo Llop, amb el consegüent augment de llits d’hospitalització i amb totes les habitacions individuals; l’increment de consultes externes i del nombre de treballadors/ores, i la millora general de les infraestructures i els serveis.

Actualment a l’Hospital Universitari Francesc de Borja treballen 1.320 persones, compta amb 11 sales d’hospitalització amb 292 llits, huit quiròfans en funcionament, tres sales de part i 122 consultes externes.

El primer director mèdic de l’hospital va ser Jesús Fuster Martí i la primera cap d’infermeria va ser Pura Giménez Ripollés. Des d’aleshores han passat pel càrrec 13 gerents/directors mèdics i sis directors.

Fecha: 22/09/2023